钦定古今图书集成/明伦汇编/人事典/第061卷 > 《昔游》杜甫
## 钦定古今图书集成/明伦汇编/人事典/第061卷 > 《昔游》杜甫

“昔与高李辈，晚登单父台。”寒芜际碣石，万里风云来。
桑柘叶如雨，飞藿共徘徊。清霜大泽冻，禽兽有馀哀。
是时仓廪实，洞达寰区开。猛士思灭胡，将帅望三台。
君王无所惜，驾驭英雄材。幽燕盛用武，供给亦劳哉。
吴门转粟帛，泛海陵蓬莱。肉食三十万，猎射起尘埃。
“隔河忆长眺，青岁已摧颓。不及少年日，无复故人杯。”
赋诗独流涕，乱世想贤才。有能市骏骨，莫恨少龙媒。
商山议得失，蜀主脱嫌猜。吕尚封国邑，傅说巳盐梅。
景晏楚山深，水鹤去徘徊。庞公任本性，携手卧苍苔。